**NEHÉZ MÉRKŐZÉS, DE GYŐZELEM!**

Csapatunk a REAC Futball csapata a Budapest I. osztály tavaszi harmadik fordulójában idegenben a KELEN SC együttesével mérte össze erejét. A KELEN SC a tavaszi nyitányon két győzelmet aratott, az Ikarus, illetve a Gázgyár csapatai ellen. Vetélytársunk jó formában várta a mérkőzést, kisméretű műfüves pályáján mindenkire veszélyt jelent. Sajnos felkészülésünk a mérkőzésre nem volt a leg ideálisabb. A második fordulóban a Testvériség elleni mérkőzésünk elmaradt a pálya használhatatlansága miatt. Az igazi formába kerüléshez szükségünk lett volna, hogy éles meccset tudjunk játszani az előző héten is. Felkészülésünket külön nehezítette még ezen kívül, hogy az edzői stáb tagjai, illetve pár játékosunk is betegséggel, illetve sérüléssel küszködött. A mérkőzésre nem is tudtuk nevezni két alapemberünket akik a védelmünket erősítették volna. Nehéz mérkőzést vártunk és azt hiszem ezt meg is kaptuk. A találkozó kezdetén magunkhoz ragadtuk a kezdeményezést, de nyugodtan elmondhatom, hogy a szervezetten védekező ellenfelünk ellen a mérkőzés első félórájában csak meddő mezőnyfölényre tellett. Két-három lehetőségünk is volt, de ezeket sajnos nem tudtuk értékesíteni. A KELEN SC előrevágott labdákkal, gyors kontrákkal próbált eredményt elérni ellenünk. Komoly helyzetük mindössze egy volt, amely azonban nem egy kidolgozott akciójukból született, hanem a mi hibánkból. Ellenfelünk előrevágott egy labdát és kapusunk, illetve hátvédünk talán egymásra várva nem rúgta el a labdát. A játékszer azonban így is kapusunkhoz került, aki kapunktól 18 méterre álló ellenfélhez passzolt. Vetélytársunk játékosa kapásból megpróbálta átívelni kapusunkat, de ez nem sikerült, így hálóőrünk védeni tudott. Nagy helyzet volt. A legnagyobb helyzet azonban nem ez volt a mérkőzésen az első félidőben. A 45. percben Sallai Botond baloldalról beadott, a beadásába az ellenfél játékosa beleütött, így jogos 11-es következett. A büntetőt Kiss Tamás végezte el, de sajnos nem sikerült értékesítenie, mert lapos lövését a KELEN SC kapusa nagy bravúrral hárította. A 11-es elvégzése után a játékvezető le is fújta az első félidőt. Nem volt jó érzés így az öltözőbe menni egy ilyen kihagyott lehetőség után. Általában egy kihagyott 11-es után kétféleképp tud folytatódni a játék menete, vagy visszaesik a csapat teljesítménye vagy a dac új energiákat szül. Örömmel írhatom le, hogy csapatunk nagyszerűen reagált és a második félidő elején azonnal megpróbálta korrigálni az első félidő végi hibát. Vetélytársunkat odaszorítottuk a kapujához és egymás után alakítottuk ki helyzeteinket. Lőrincz Dani baloldalon az alapvonal közelében cselezgetett a KELEN SC kapusa feleslegesen megtámadta őt, Dani kicselezte a kapust majd a kaputól 6 méterre álló Kasza Danihoz passzolt, aki sajnos nem találta jól el a labdát, így kimaradt a helyzet. Tovább támadtunk. Jobb oldalon Kiss Tamás indította Kovács Danit, aki remekül adott be a hosszú ötösre, de sajnos Sallai Botond kapufát fejelt. Azonban a 66. percben már semmi sem tudta megakadályozni a vezető, mint később kiderült győztes gólunkat. Kiss Tamás indította bal oldalon Kasza Danit, aki az alapvonal magasságából nagyszerű labdát küldött be a 16-on belülre és a labdára érkező Kiss Tomi 14 méterről igazítás nélkül felső sarokba lőtt. Végre megvolt a megnyugtató előny. A gól után azonban megváltozott a játék képe, ellenfelünk bátrabban támadott és bizony két gólhelyzetet is kialakított. Kapusunk Tóth Dániel azonban mindkétszer nagyszerűen avatkozott a játékba így nem tudott ellenfelünk betalálni. Azonban nekünk is volt még lehetőségünk a hátralévő időben. Az eredmény nem változott, így azt gondolom, ha szűken is, de azért a helyzetek alapján megérdemelten nyertük meg a mérkőzést. Remélem jövő héten végre már hazai pályán tudunk megmérkőzni az Ikarus csapatával. A bajnoki címért a versenyfutás folytatódik, mivel az Újpest csapata szintén nyert, nekünk is kötelező lesz a győzelem. Én úgy gondolom, hogy erre minden reális esélyünk meg is van.

Várjuk Kedves Szurkolóinkat a Budai II. László Stadionban.

HAJRÁ REAC!

Kiss István György